**Izvješće o radu Ekoškole OŠ Borovje za šk. god. 2022./2023.**

Tijekom šk. god. 2022./2023. učenici OŠ Borovje uz vodstvo učitelja obradili su sljedeće teme i korake eko-škole:

**Tema: Otpad**

Škola ima jasno razrađenu politiku postupanja s otpadom. U svim se učionicama i uredima škole nalaze kutije za recikliranje papira. U holu škole nalaze se spremnici za odvojeno odlaganje stare odjeće, plastike, papira i starih baterija. U dvorištu škole nalaze se veliki spremnici za odvojeno odlaganje papira i plastike.

Učenici 8.a, 8.b i 8.c razreda su uz vodstvo učiteljica Zrinke Krištić, voditeljice Školske zadruge i Renate Roščak, učiteljice prirode i biologije te koordinatorice Ekoškole kontinuirano tijekom cijele školske godine pratili **pravilno odlaganje otpada** od plastike, starog tekstila i starih baterija u za to pripremljene spremnike u holu škole. U svakoj učionici i uredima škole odlagao se otpadni papir.

Učenici svih razreda razredne i predmetne nastave tijekom cijele školske godine provodili projekt **Plastičnim čepovima do skupih lijekova** - cilj ove humanitarne akcije je skupljanje plastičnih čepova i njihova prodaja. Novcem od prodaje sufinancira se nabava skupih lijekova za liječenje teških malignih bolesti članova Udruge oboljelih od leukemije i limfoma. Ova akcija uz humanitarni ima i ekološki značaj jer se plastični čepovi ne odbacuju u prirodu pa se time štiti i čuva okoliš.

**Tema: Promet**

**Vožnja bicikla** je poželjna tjelesna aktivnost, a bicikl je optimalno prijevozno sredstvo za učenike osnovnih škola od 5. do 8. razreda. Osposobljavanje što više učenika za upravljanje biciklom provodi se sukladno Zakonu o sigurnosti u prometu jer svi učenici trebaju imati biciklističku vozačku dozvolu. Učenici članovi prometne grupe pod vodstvom Silvane Pešut Vitasović, učiteljice tehničke kulture i informatike prošli su obuku sigurne vožnje biciklom, a sudjelovali su na natjecanjima **„Sigurno u prometu“** i **„Školske prometne jedinice“**.

**Tema: Zdravi život**

Učenici RN su uz vodstvo svojih učiteljica 29. rujna 2022. godine obilježili **Međunarodni dan osviještenosti o otpadu od hrane**. Osvijestili su kako otpad od hrane predstavlja ekonomske gubitke i ekološku opasnost jer pridonosi emisiji stakleničkih plinova. Učenike se potiče na promjene navika i ponašanja prilikom rukovanja s hranom kod kuće i u školi. Učenici 1.a i 1.b razreda čitali su slikovnicu „Kako su Dora i Marko spasili hranu”, crtali su kao štedjeti hranu i razvrstavati otpad od hrane. Učenici 3.a razreda izradili su papirnate vrećice s ekološkim porukama u vezi smanjenja otpada od hrane. Učenici 3.b razreda napravili su plakate s prijedlozima kako najbolje iskoristiti ostatke od hrane. Učenici 4.a razreda osmislili su pitanja vezana uz iskorištavanje hrane u školskoj kuhinji i o tome su razgovarali s kuharima školske kuhinje.

Uz podršku Ministarstva poljoprivrede i Agencije za plaćanja u poljoprivredi, ribarstvu i ruralnom razvoju osoblje školske kuhinje je sudjelovalo u projektu **Školska shema**. Učenici škole su jednom tjedno dobili besplatan obrok voća, mlijeka ili mliječnih proizvoda. Tim se projektom potiču zdrave prehrambene navike, odnosno smanjuje se unos masnoća, šećera i soli u svakodnevnoj prehrani učenika.

Učenici 1.a i 1.b razreda su uz vodstvo učiteljica Lidije Gradečki i Biserke Šimunić obilježili su **Školski medni dan s hrvatskih pčelinjaka.** Nakon čitanja slikovnice Pčelica Jelica i medo Edo saznali su kako pčele prave med, koliko ih ima u košnici, zašto je med zdrav i mnoge druge zanimljivosti. Pomogli su medi Edi da izađe iz labirinta, bojali bojanku i pogledali edukativni film o pčelama. Uz nova znanja, učenici su kući ponijeli teglicu meda.

Cilj aktivnosti bio je podizanje razine znanja o važnosti meda u pravilnoj prehrani, edukacija učenika o važnosti pčelarstva u poljoprivrednoj proizvodnji te promocija meda proizvedenog na hrvatskim pčelinjacima

**Tema: Biološka raznolikost i vanjski okoliš**

Učenici od 1. do 4. razreda su pod vodstvom učiteljica osvijestili vrijednost školskog dvorišta kao „vlastitog kutka okoliša“ u kojem imaju učionicu na otvorenom. Učenici u školskom dvorištu provode neke oblike nastave a u slobodno vrijeme imaju prostor za igru. Zato učenici uz tehničko osoblje škole dijeli odgovornost za uređenje i održavanje čistoće školskog dvorišta. Akcijom **Zelena čistka** i oslikavanjem školskog igrališta eko porukama obilježili su 22. travnja, Dan planeta Zemlje. U projektu **Zasadi drvo, ne budi panj** u školskom vrtu zasadili su sadnice jabuka.

**Tema: Klimatske promjene**

Učenici kontinuirano na redovnoj nastavi i izvannastavnim aktivnostima uče o klimi i klimatskim promjenama.

Glavna tema eko škole u šk. god. 2022./2023. bila je klima i klimatske promjene. Cilj teme bio je razvijanje svijesti i osobne odgovornosti za provođenje održivog razvoja. Stvaranje ekološki prihvatljivog sustava vrijednosti i životnih navika. Učenici su razvijali ekološku kulturu učeći o klimi i klimatskim promjenama koje nastaju zbog prirodnih i antropogenih utjecaja. Kroz projekte učenici su razvijali svijest o velikoj potrošnji fosilnih goriva i utjecaju ispušnih plinova na nastanak pojačanog učinka staklenika i kisele kiše te o tvarima koje uništavaju ozon i uzrokuju oštećenje ozonskog omotača. Klimatske promjene su ozbiljna prijetnja, posljedice se osjećaju u svim dijelovima svijeta i utječu na mnogobrojne aspekte života ljudi i svih drugih živih bića. Učenici su upoznali alternativne oblike energije te mogućnosti i prednosti njihovog svakodnevnog korištenja.

Učenici su 3. studenoga 2022. godine sudjelovali u štafetnoj utrci **Vrijeme nam ističe - Running Out of Time**. Ovom su se akcijom učenici OŠ Borovje pridružili najdužoj neprekinutoj štafetnoj utrci na svijetu u organizaciji i suradnji s The World Realy Ltd i Zakladom za odgoj i obrazovanje za okoliš Foundation for Environmental Education (FEE). Svaki je razred izradio svoju štafetu s prigodnim ekološkim porukama. Predstavnici razreda nosili su štafetu i trčali oko školskog dvorišta, ukupno su pretrčali 48 750 m. Time su pridružili tisućama trkača koji su u 38 dana i noći rutom dugom 7767 km prenosili poruku o opasnosti klimatskih promjena.

**Sajam znanosti** održan je 1. prosinca 2022. godine. Multimedijalna predavanja održali su gosti predavači. Valerija Butorac, mag. geo. održala je predavanje „Špilje i jame – vremenske kapsule”, a doc. dr. Mladen Maradin predavanje „Klimatske promjene i trebamo li ih se plašiti”. Učenici 7. i 8. razreda ukrasili su školu svojim projektima na temu klimatskih promjena. U svakoj je učionici škole uređen eko kutak na temu klime.

**Dan ekoškole** i **Dan planeta Zemlje** obilježili smo 21. travnja 2023. godine uz bogati program i zanimljive sadržaje. Učenici RN pogledali su predstavu „Sunčasta”, proveli su akciju Zelena čistka i ukrasili su školsko igralište eko porukama. Učenicima PN predavanje o klimi održao je Krunoslav Mikec, dipl. ing. iz DHMZ. U holu škole bili su izloženi radovi učenika o klimi.

**Uspješno smo ispunili sve uvjete i korake eko škole te smo po 2. puta obnovili status međunarodne Ekoškole.**

Fotografije o provedenim aktivnostima nalaze se na mrežnim stranicama škole.

http://os-borovje-zg.skole.hr/nastava/projekti/ostali\_projekti/lora/eko\_kola\_2

http://os-borovje-zg.skole.hr/fotogalerija?show=album&id=139